title: "Flugplaats S\u00f6l"
text: "\n\nFlugplaats S\u00f6l\nDi Flugplaats (Bechning me Kontroltorn) fan S\u00f6l liit temelk \u00f6n di Meren fan't Ail\u00f6n:\nWaien fan T\u0113rpsmeren hent\u00f6 di Flugplaats:\n Knap 1 km nuur\u0111uastern fan Weesterl\u00f6n\n Knap 800 m nuur\u0111ern fan Tinem\n Knap 3km weestern fan Kairem\n Knap 2 km s\u00fc\u0111uastern fan Wonigstair\n Knap 1 km s\u00fc\u0111weestern fan Munkm\u0113sk/Br\u0113derep \nDi Startbaanen gung uasterfuar bit hent\u00f6 300 m fuar di Weesterkanten fan Kairem en Munkm\u0113sk, sa \u00fcs bit hent\u00f6 300 m fuar di Uasterkant fan Woningstair.\n\nSent 2008 jeft et en direkti Fliiger hent\u00f6 di Fering Flugplaats. \nDiarfuar es en ual Propelermaskiin \u00f6nerwai.\n\nForkiir en Gurtemhair\nDi miist Fliigers, wat fan Berlin kum, fl\u00f6 fan S\u00fc\u0111uasten direkt aur Muasem-Wal, \u0100richsem en Kairem iin en d\u00fc\u00fcsi t\u00f6 Nuur\u0111weesten aur Woningstair we\u0111er of.\nPropelermaskiinen fl\u00f6 uk aaftinoch aur Munkm\u0113sk luas en fl\u00f6 da aur di Heef fan Kairem, \u0100richsem en Muasem, dat di aur di Baan langs kum.\n\nDit miist L\u00f6n, hur niin Fliigers langs kum, es forbecht of staant \u00f6ner Natuurschuts.\nDiaraur uur n\u00fc uk \u00f6n Muasem, List en H\u00f6rnem muar omreten en nii becht. \u00d6n H\u00f6rnem (Hotels, Hapimag, Haawen) en senerk \u00f6n List (Hotels, Haawen, MUEZ, F\u00f6ri) sen masi Autos \u00f6nerwai, sa dat et diar \u00fc\u0111er Gurtemhairen jeft.\nDit miist fan Muasem liit twesken di (gurtem) Autotoch nuur\u0111ern en di Fl\u00f6wai s\u00fc\u0111ern, en di Autoforkiir kumt fuar't miist miarnem en injem (Pendlers), sa dat et jit rocht litjem fan of kumt. \nWat \u00f6n Muasem nuur\u0111ern fan di Baan liit, es gans fain \u00fct, diar nemt di Winj dit miist fan di Gurtemhairen, en diar kum uk ek fuul Wainer langs. Di Propelermaskiinen kum diar man dach langs. \nDi dailk L\u00f6nskep fan Wal en Uasterjen es n\u00fc ek muar gans sa interesant fuar di L\u00f6nsforkoopers, aurdat em diar rocht \u00f6n di Iars knepen es, wan di Fliigers kum.\nDi Startbaanen gung aur di gurtest Drinkweeterlinsi fan S\u00f6l.\n\nHistoori\n\nDi Flugplaats es 1918 becht en \u00f6n di twuntiger Jaaren \u00fctbecht uuren. \u00d6n di d\u00f6rtiger Jaaren uur dit miist diarfan fan di Weermacht aurnemen en f\u00f6rter \u00fctbecht. Bit hent\u00f6't Jen fan't twuntigst Jaarh\u00f6nert es di gurtist Diil militiarisk n\u00fctet uuren. \nBi di ual \"Zivil\"- Flugplaats sen bluat hok \"Tuntenbombers\" fan Berlin \u00f6nkemen. Langsen sen diar fuul Priwaatmaskiinen henfl\u00f6en, en diarfuar jeft et al fan di sokstiger Jaaren en ekstra Flugwerft.\n\nKapatsiteet en Foraneringen sent ombi 1990\nWan di Bundesweer wechgair (\u00d6n Trapen fan 1992 bit 2005), uur't Tir fuar en Wanel fan di Wiartskep.\nMasi Lir, wat bi di \"Marinefliegerlehrgruppe\" of bi di \"Bund\" \u00f6n List en H\u00f6rnem aarbert hee, skul n\u00fc \u00fc\u0111er Aarber finj, en di Gimiinden skul t\u00f6se, dat da jit Stj\u00fc\u00fcren iin \u00f6n di Kas k\u0101m, wan dit Jil fan di Bundesweeraarberern ek muar k\u0101m.\nDa bisl\u00fct ja, di Turismus f\u00f6rter \u00fctt\u00f6bech, en sa es di Flugplaats, wat w\u00fc deling keen, \u00f6n di niigentiger Jaaren gurter maaket uuren. \n\nRocht gau (ombi aacht Jaaren) achter des heer em morken, dat diar lung ek inoch Jil iink\u0101m en \u00f6nerhual di diar \u00d6nlaag. Sa uur masi diarfuar d\u00f6nen, dat diar muar Fliigers henfl\u00f6.\nSent di Bigening fan't 21. Jaarh\u00f6nert skel di S\u00f6lring t\u00f6 muar en muar Krach fan di gurt Fliigers uunet uur, aurdit haa't masi Strir jefen. \nDes Stemen sen man me di Tir uk litjemer uuren. \n\u00d6n 2009 sen 3,6 mool sa fuul Lir (176.000) me'n Fliiger t\u00f6 S\u00f6l kemen en we\u0111er wech \u00fcs 2004 (48.000). \nEm heer sair, dat di Infrastruktuur fan di Flugplaats ek muar \u00fcs 180.000 Fl\u00f6gasten \u00f6n't Jaar skafi ken. Em heer man \u00f6n di soowentiger Jaaren uk sair, dat dit Ail\u00f6n ek muar \u00fcs 100.000 Gasten \u00fcp Slach forkrafti ken. Diarfan sen n\u00fc (2010) bi bit hent\u00f6 aur 200.000 Gasten uuren, en nemen gair uk bluat jen Trap t\u00f6beek.\nHat sjocht uk \u00fct, en wan em diar uunet, jert h\u00f6m dit uk sa \u00f6n, \u00fcs wan di Priwaatmaskiinen langsen muar uur en muar Maskiinen me D\u00fc\u00fcsen\u00f6ndreft kum.\n\n\u00d6n di S\u00fc\u0111weesterhuk fan't Flugplaatsareaal sen Giwerbibechningen henkemen. Diar sen man masi Firmen fan't Fastl\u00f6n of S\u00f6lring Firmen, hur fuul Aarberers fan't Fastl\u00f6n sen, \u00f6nerkemen, wat jaar Stj\u00fc\u00fcren it\u00fc\u00fcs bitaali. \nSa bleft diar noch ek olterfuul fuar di Gimiindi fan aur. \nHat k\u00fcr uk gur wiis, dat di Krais en dit L\u00f6n mal interisiaret sen, dat alis sa f\u00f6rter gair.\n\nDi Flugplaats skel n\u00fc (Mai 2011) we\u0111er gurter maaket uur, aurdat \u00f6n't Jaar 2010 al 210.000 Mensken me di Fliigers kemen en gingen sen.\n\nDi Bechningen fan't Militeer skel renaturiaret uur of fuar di Algimiinhair n\u00fctit uur. Sa staant et noch \u00f6n di Kontrakt, \u00f6ner wat di Gimiindi dit L\u00f6n fan di BIMA fingen haa.Wan \u00fc\u0111ers, da skel di Gimiindi muar Jil diarfuar bitaali.\nHat sjocht n\u00fc \u00fct, \u00fcs wan di Gimiinden di iinfachst Wai sjuk, wat noch ek di es, hur em di interesiaret Foriiningen fraagi skel. \nHat skiinjt uk, \u00fcs wan et ek inoch Stemen jeft, wat diar wat t\u00f6 sii wel.\n\nForwiisen / Futnooten \n \u00dc\u0111er friisk Flugplaatsen\n\nS\u00f6l'"